በመጠንቀቅና ባለመዘናጋት ኮሮናን ማሸነፍ እንደሚገባ ጠቅላይ ሚኒስትሩ አሳሰቡ
– የምግብ ዘይት የማምረት ሥራ በመጀመር ላይ እንደሚገኝ
አመለከቱ አዲስ
አበባ፦ ጠቅላይ
ሚኒስትር ዐቢይ አሕመድ
በመጠንቀቅና ባለመዘናጋት የኮሮና
ቫይረስን ማሸነፍ እንደሚገባ
አስታወቁ። የምግብ ዘይትን
በአግሮ ኢንዱስትሪ ኩታ
ገጠም እርሻዎች አማካኝነት
የማምረት ሥራ መጀመር
ለአምራቾቹ ትርፋማነትን ያስገኛል
ሲሉም አመለከቱ ።ጠቅላይ ሚኒስትሩ በፌስ ቡክ ገጻቸው ትናንት ባስተላለፉት መልዕክት ቫይረሱን ይበልጥ በመጠንቀቅ እንዲሁም ባለመዘናጋት ማሸነፍና ማጥፋት እንደሚቻል አስታውቀዋል። “ኮሮና ከሚያሸንፈን እናሸንፈው፤ ከሚዘምትብን እንዝመትበት፤ ከሚያጠፋን እናጥፋው” ብለዋል።መዘናጋት የኮሮና ቫይረስ ወዳጅ መሆኑን የጠቆሙት ጠቅላይ ሚኒስትሩ፤ “ኮሮና ከመዘናጋት ጋር ከተባበረ አንችለውም፤ ሁለቱን መነጣጠል አለብን” ሲሉም ተናግረዋል ።መዘናጋት በመፈጠሩ ሳቢያም ሰሞኑን በቫይረሱ የሚያዙ ሰዎች ቁጥር እየጨመረ ነው ያሉት ጠቅላይ ሚኒስትር ዐቢይ፤ ጥንቃቄ ለኮሮና ቫይረስ እንደማይመችም አመልክተዋል ። ቫይረሱ “ጥንቃቄ ባለበት ወይ አይደርስም፤ ወይ የከፋ ጉዳት አያደርስም” ብለዋል ።አሁን ላይ በቫይረሱ የሚያዙ ሰዎች ቁጥር ከእኛ መዘናጋት ጋር በተያያዘ እየጨመረ መሆኑን አመልክተው፤ ተባብሮ መነሳት እንደሚገባ አሳስበዋል።“ሁኔታው ሳይመርብን፣ እኛ እናምርበት። ኮሮና ሳያሸንፈን እናሸንፈው። ኮሮናን የማሸነፊያ ቀን ዛሬ፣ የማሸነፊያ ሰዓት አሁን፣ የሚያሸንፈውም ሰው እርስዎ ነዎት” ብለዋል።በተያያዘ ዜና የግሉ ዘርፍ የምግብ ዘይትን በአግሮ ኢንዱስትሪ ኩታ ገጠም እርሻዎች አማካኝነት የማምረቱን ሥራ በመጀመር ላይ እንደሚገኝ ጠቅላይ ሚኒስትሩ አመልክተዋል። ኢትዮጵያ ወደ ውጭ በመላክ የውጭ ምንዛሪ ከምታገኝባቸው ዋነኛ ምርቶች መካከል የዘይት እህሎች ይገኙበታል ያሉት ጠቅላይ ሚኒስትሩ፤ የዘይት እህሎችን በማምረት እና በማሠራጨት ሂደትም ከ3 ሚሊየን የሚበልጡ አነስተኛ ይዞታ ያላቸው አርሶ አደሮች እንደሚሳተፉበት አመልክተዋል ።እንዲያም ሆኖ ኢትዮጵያ የምግብ ዘይትን በከፍተኛ መጠን ከውጭ ከሚያስገቡ ሀገራት መካከል አንዷ ናት ብለዋል።ከ95 በመቶ የሚበልጠው የሀገር ውስጥ ፍጆታ የሚሸፈነው ከውጭ ሀገራት በሚገባ ዘይት አማካኝነት መሆኑን ገልጸዋል።በየዓመቱ ዘይትን ከውጭ ሀገራት ለማስገባት የሚወጣው አማካይ የገንዘብ መጠን ከ400 ሚሊየን ዶላር ይበልጣል ያሉት ጠቅላይ ሚኒስትሩ፤ ጎጃም በሚገኙት የቡሬ ዳሞት እና የደብረ ማርቆስ አካባቢዎች የግሉ ዘርፍ የምግብ ዘይትን በአግሮ ኢንዱስትሪ ኩታ ገጠም እርሻዎች አማካኝነት የማምረቱን ሥራ በመጀመር ላይ እንደሚገኝ ገልጸዋል፡፡ሥራው ቀጣይ የምርት ሂደቶች እንዲሳኩ ለማድረግ የሚያስችል እንደሆነ ገልጸው፤ ምርቱ ደግሞ ለኩታ ገጠም አምራቾቹ ትርፋማነትን የሚያስገኝ ነው ብለዋል፡፡ከዚያም ባለፈ በዶሮ እርባታ፣ በወተት እና የወተት ተዋጽኦ ምርቶች እንዲሁም ከብት በማደለብ ተጨማሪ ሥራዎችን ለመፍጠርም ያስችላል ያሉት ጠቅላይ ሚኒስትሩ፤በዚህ መልኩ የሀገር ውስጥ ፍጆታን መሸፈን እና የምግብ ዋስትናን ማረጋገጥ እንደሚቻል አመልክተዋል፡፡አዲስ ዘመን ግንቦት 22 /2012 ዓ.ም በጋዜጣው ሪፖርተር